
	[bookmark: nev]TISÓCZKI FLÓRA
Politológia
BA, 5. félév
Szegedi Tudományegyetem
Állam- és Jogtudományi Kar
	






Témavezető:
	Dr. Fejes Zsuzsanna
egyetemi docens, SZTE ÁJK




„Az európai álom”- avagy az Európai Egyesült Államok létrejöttének lehetséges dilemmái

Az Európai Unió államisága nagyon aktuális és fontos kérdés napjainkban. Egy, a világon egyedülálló gazdasági és politikai csoportosulásról van szó, melynek jelenleg 27 európai állam a tagja.
Az elmúlt években kibontakozó permanens gazdasági válság és ennek következményei éreztetik hatásukat. Különböző válságkezelési megoldások sorának kidolgozása történt már meg, és most úgy látszik, esetleg megvan a megoldás?
2012. szeptember 12-én Strasbourgban José Manuel Barroso az európai nemzetállamok föderációjáról beszélt, mely akár előirányozhatja az Európai Egyesült Államok megvalósítását is. 
Görögország, Spanyolország és Írország szépen lassan a csőd szélére sodródott  az elmúlt évek során és kialakult az eurózóna válsága, mellyel meg kell küzdeniük nemcsak a zóna tagjainak, de ugyanígy az egész Európai Uniónak is. A németek fiskális mentőcsomagokkal próbálták a válságot kezelni, azonban mindez eredménytelennek bizonyult.
Vannak, akik szerint az eurózóna válsága, ez a fajta pénzügyi válság és a tagállamok kormányainak adósságspirálba való kerülése tarthatatlanná válik. A megoldás csak az eurózóna megszüntetése, vagy akár az Unió felbomlása lehet?
A terv szerint a közös politikai unió elérése a cél, vagyis az európai föderáció megteremtése. A gyógyszer Európa bajára a föderáció lehet, de számos nagyon nehéz kérdés, kétely és következmény merül fel ezzel kapcsolatban.
Van Rompuy, Barroso, Mario Draghi és Jean-Claude Juncker rakták a tanács asztalára a tervet, melynek célja az eurózóna elmozdítása föderatív irányba. A terv körvonalazódik, de még nem végleges, viszont a közös pénzzel fizető országok, vagyis az eurózóna tagjai közös gazdaságpolitikát, azt követen közös költségvetést, majd közös politikai uniót hoznának létre. A fő kérés a nemzeti kormányokkal szemben az, hogy képesek-e feladni szuverenitásukat még nagyobb mértékben?
Dolgozatomban több kérdést vázolok fel, és keresem a választ ezekre. Módszertanilag kitérek az Unió történetiségére, de csak dióhéjban. A fő tengely, ami mentén a téma vizsgálata releváns, az a mostani terv pontjainak elemzése, illetve ezek esetleges megvalósítása esetén a lehetségesen felmerülő következmények értékelése.
Mindig is fontos kérdés volt, hogy minek tekinthető az EU. A föderáció létrejötte esetén azonban már számos más kérdés válik kikerülhetetlenné a téma tárgyalása során: nemzetállamok szuverenitása, választójog, pártok és bürokrácia működése, döntéshozatal, intézményrendszer reformja és közös külpolitika? Megoldható-e, hogy egy sokszínű Európából, melyben annyira eltérőek a kulturális, társadalmi és nemzeti sajátosságok, hogy létrehozható legyen egy föderatív állam? Képes-e hosszú távon működőképes entitássá válni az Unió, mint Európai Egyesült Államok? 
Politikai unió, közös hadsereg, új alapszerződés és adósságválság kezelése is szerepel a listán. A téma nagyon releváns és aktuális, illetve hatással van mindennapjainkra. Mindenképpen érdemes végig gondolni és megválaszolni a megválaszolható kérdéseket és verifikálni vagy éppen megcáfolni az adott hipotézist. Én is erre teszek kísérletet e dolgozat keretein belül.



